वाशिंगटन: राष्ट्रपति डोनाल्ड ट्रंप के साथ अमेरिका की प्रथम महिला मेलानिया ट्रंप भी व्हाइट हाउस में प्रधानमंत्री नरेंद्र मोदी का स्वागत करेंगी. अमेरिकी राष्ट्रपति के निमंत्रण पर शनिवार रात को वाशिंगटन डीसी पहुंचे मोदी व्हाइट हाउस में चार घंटे से ज्यादा वक्त बिता सकते हैं. व्हाइट हाउस के साउथ पोर्टिको में ट्रंप और प्रथम अमेरिकी महिला द्वारा अगवानी के बाद दोनों नेता ओवल ऑफिस में आमने-सामने बैठकर बातचीत कर सकते हैं. यह मोदी की ओवल ऑफिस में किसी अमेरिकी राष्ट्रपति से तीसरी मुलाकात होगी. इससे पहले वह सितंबर 2014 और जून 2016 में पूर्व राष्ट्रपति बराक ओबामा से मिले थे. इसके बाद पास में लगे कैबिनेट रूम में दोनों नेताओं के प्रतिनिधिमंडल वार्ता में शामिल होंगे. अमेरिका की ओर से इस दल में उपराष्ट्रपति माइक पेंस, रक्षा मंत्री जेम्स मैटिस, विदेश मंत्री रेक्स टिलरसन और राष्ट्रीय सुरक्षा सलाहकार लेफ्टिनेंट जनरल एच आर मैकमास्टर हो सकते हैं. प्रधानमंत्री मोदी के साथ राष्ट्रीय सुरक्षा सलाहकार अजीत डोभाल, विदेश सचिव एस जयशंकर और अमेरिका में भारत के राजदूत नवतेज सरना शामिल हो सकते हैं.